b'\n_START_ARTICLE_\nTerningkast\n_START_PARAGRAPH_\nTerningkast er et uttrykk brukt i norske medier som en poengskala i forbindelse med kritikker. Som en terning strekker poengskalaen seg fra 1 til 6. I trykte kritikker vises ofte poengberegningen som en terning med riktig antall \xc3\xb8yne opp. Terningkastet ble introdusert av Arne Skouen i Verdens Gang 31. mars 1952._NEWLINE_Mens helt andre poengskalaer er vanlig i andre land (gjerne 1\xe2\x80\x933, 1\xe2\x80\x935 eller 1\xe2\x80\x9310), er terningkast med 1\xe2\x80\x936 poeng etterhvert blitt sv\xc3\xa6rt utbredt \xe2\x80\x93 og p\xc3\xa5 mange m\xc3\xa5ter standarden \xe2\x80\x93 i Norge. Uttrykket ble f\xc3\xb8rst brukt i aviser, men har spredt seg til TV, radio og Internett. De mediene som ikke bruker terningkast for \xc3\xa5 representere skalaen kan bruke emotikoner, prosent, desimaltall eller heltall, hvor sistnevnte gjerne kan minne om et karaktersystem._NEWLINE_Det benyttes som konklusjon og sluttresultat i et uttall forskjellige kritikker, fra film- og teateranmeldelser til frossenpizzatester til kjolevurderinger under kongelige bryllup og lignende.'